Марко Ганчев
Привечер

chitanka.info

Денем различни сме

таткото и детето,

но привечер двамата

сме едни и същи.

Само дето детето

към таткото тича в антрето,

а пък той —

към детето навътре в къщи.

И когато се срещнем

и почнем бясно

да се борим

върху канапето,

майката вика:

— Не ми е ясно

кой от двама ви е хлапето?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.